સુરેશ દલાલ આપણા પ્રિય કવિ, નિબંધકાર, પત્રકાર, સંપાદક અને પ્રકાશક આ જગતમાં રહ્યાં નથી. ૨૦૦૫માં તેમને ગુજરાતી ભાષાના પ્રદાન માટે દિલ્હીનો સાહિત્ય અકાદમી એવોર્ડ ‘અખંડ ઝાલર વાગે’ ના નિમિત્તે મળ્યો હતો. ૧૯૫૩માં બી.એ., ૧૯૫૫માં એમ.એ. અને ૧૯૬૯માં તેમણે સાહિત્યમાં પી.એચ.ડી. કર્યું હતું. એસ.એન.ડી.ટી. મહિલા યુનિવર્સીટી, મુંબઈમાં તેઓ ગુજરાતી વિભાગના વડા હતા. વડોદરાની એમ.એસ. યુનિવર્સીટીના તેઓ કુલપતિ રહી ચુક્યા છે, યુનિવર્સીટી ગ્રાન્ટ કમિશન તરફથી તેઓ ‘રાષ્ટ્રીય પ્રવચનકાર’ રહી ચુક્યા હતા. ગુજરાતી સાહિત્ય અકાદમીની સલાહકાર સમિતિ પર તેઓ ૧૯૮૩-૮૭ દરમિયાન રહ્યાં હતા. ગુજરાતને પહેલું કાવ્ય જર્નલ ‘કવિતા’ તેમણે આપ્યું અને તેને લાંબા સમય સુધી નિભાવ્યું. તેમનાં ‘ઈમેજ પબ્લિકેશન્સ’ દ્વારા હાલના સમયના શ્રેષ્ઠ પુસ્તકો આપણને મળતાં રહ્યાં છે. ગુજરાત સરકારના પાંચ એવોર્ડ્સ સહીત અનેક એવોર્ડ્સ તેમને મળતાં રહ્યાં હતાં.